”Herra Koira” pääsi sunnuntaina kiinniottajiltaan karkuun. Poromiehille on myönnetty ampumalupa koiralle, kertoo etsinnöissä aktivoitunut Sonja Joensuu.

Etsijät luottavat ja toivovat, että Herra Koira saadaan kiikkiin ajoissa. SONJA JOENSUU

Herra Koiraksi nimetyn kulkijan Lapin jolkottelu ei päättynytkään kiinniottoon Kolarissa. Vaeltajakoira kävi sunnuntaina etsijöiden supiloukkuun, mutta pääsi karkuun, kun sitä siirrettiin seuraavaan satimeen.

Iltalehti kirjoitti Herra Koiran seikkailusta sunnuntaina. Harmaa-valkoinen hurtta on liikkunut Lapissa jo kuukausien ajan.

Nyt jännitys takaa-ajossa tiivistyy. Herra Koiran etsintöjä tehnyt Sonja Joensuu kertoo, että paikalliset poromiehet olisivat saaneet koiralle ampumaluvan poliisilta. Joensuu neuvotteli poromiesten kanssa, että heillä on vielä tämä ilta aikaa saada karkulainen kiinni. Huomenna Herra Koiraa saatetaan jo etsiä aseiden kera.

- En tiedä, etsivätkö etsimällä vai ovatko vain valmiita ampumaan, jos koira tulee vastaan, Joensuu pohtii.

Maanantai-illan etsinnät suuntautuvat Kolarin ja Pellon välisille alueille, jossa Herra Koirasta on tehty viimeisimmät havainnot.

Joensuu tietää, että koira on edellisen pyydystysyrityksen jäljiltä hyvin varuillaan. Nyt etsinnöissä on mukana supiloukun sijaan poromiehiltä lainattuja loukkuja, verkkoja ja tietysti perinteisiä herkkuja.

- Harmittaa kovasti, että eilen meni pieleen. Nyt on käytettävä erilaista lähestymistapaa.

Usko koiran nappaamiseen on kuitenkin luja.

- Koko sydän on matkassa koko ajan, ja luotamme siihen, että löydämme rassukan ja saamme sen pois kulkemasta, Joensuu toteaa nauraen.

Juttua muokattu 12.6.2018 8:30. Tehty tarkennus siitä, että paikalliset poromiehet ovat saaneet koiran ampumaluvan, ei riistanhoitoyhdistys. Riistanhoitoyhdistys ei ole kommentoinut tapausta.

Juttua muokattu 12.6.2018 11:09. Tarkennettu, että ampumalupa olisi saatu nimenomaan poliisilta.